Proposta għal ftehim intern bejn ir-Rappreżentanti tal-Gvernijiet ta’ l-Istati Membri, li jiltaqgħu fi ħdan il-Kunsill, dwar il-finanzjament ta’ l-għajnuna Komunitarja permezz tal-qafas finanzjarju multi-annwali għall-perjodu 2008-2013 skond il-Ftehim ta’ Partenarjat bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f’Cotonou (Benin) fit-23 ta’ Ġunju 2000 u revedut fil-Lussemburgu (d-Dukat il-Kbir ta’ Lussemburgu fil-25 ta’ Ġunju 2005 u dwar l-allokazzjoni ta’ assistenza finanzjarja għall-Pajjiżi u t-Territorji Barranin li japplika għalihom il-Parti Erbgħa tat-Trattat tal-KE /* SEK/2006/0371 finali */





[pic] | KUMMISSJONI TAL-KOMUNITAJIET EWROPEJ | Brussel 17.3.2006 SEG(2006) 371 finali Proposta għal FTEHIM INTERN bejn ir-Rappreżentanti tal-Gvernijiet ta’ l-Istati Membri, li jiltaqgħu fi ħdan il-Kunsill, dwar il-finanzjament ta’ l-għajnuna Komunitarja permezz tal-qafas finanzjarju multi-annwali għall-perjodu 2008-2013 skond il-Ftehim ta’ Partenarjat bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f’Cotonou (Benin) fit-23 ta’ Ġunju 2000 u revedut fil-Lussemburgu (d-Dukat il-Kbir ta’ Lussemburgu fil-25 ta’ Ġunju 2005 u dwar l-allokazzjoni ta’ assistenza finanzjarja għall-Pajjiżi u t-Territorji Barranin li japplika għalihom il-Parti Erbgħa tat-Trattat tal-KE (preżentata mill-Kummissjoni) MEMORANDUM TA’ SPJEGAZZJONI Għall-kooperazzjoni ġeografika ma’ l-Istati Afrikani, tal-Karibew u tal-Paċifiku (l-AKP) taħt il-qafas finanzjarju multi-annwali ta’ wara d-9 EDF għall-kooperazzjoni skond il-ftehim ta’ partenarjat bejn l-AKP u l-KE, il-Kunsill Ewropew tas-16 ta’ Diċembru 2005 iddeċieda dwar il-perjodu kopert (2008-2013), l-ammont allokat (€22 682 miljun bil-prezzijiet preżenti, minbarra nfiq ta’ sostenn), il-mekkaniżmu tal-fondi (Fond ta’ Żvilupp Ewropew inter-governattiv – EDF ) u l-fattur kontributorju (qisu nofs triq bejn id-9 fattur ta’ l- EDF u l-kontribut li għandu x’jaqsam ma’ l-estimi stmati). Abbażi ta’ dan, ġew imħejjija qafas finanzjarju multi-annwali għall-perjodu 2008-2013 u ftehim intern komplementari. Hi inkluża simulazzjoni proviżorja tas-saħħa tal-votazzjonijiet fl-10 Kumitat ta' l- EDF , abbażi tal-fattur kontributorju adottat fil-Kunsill Ewropew ta' Diċembru 2005. Għall-infiq ta' sostenn, jeħtieġu aktar fondi, li jirrappreżentaw 4% tal-krediti ġestjonati mill-Kummissjoni. Din hi żieda sinifikanti meta mqabbla mad-9 EDF u tirrifletti r-rieda li l-Kummissjoni għandha biex tqis bi sħiħ l-infiq proprju ta' sostenn li jrid jiġi attribwit lill-implimentazzjoni ta' l- EDF , inkluż spejjeż oħra marbuta mad-devoluzzjoni ta' l-implimentazzjoni ta' l-għajnuna lid-Delegazzjonijiet u titjib fil-monitoraġġ. Il-ftehim intern irid jiġi ratifikat mill-Istati Membri kollha qabel ma jidħol fis-seħħ. L-esperjenza tgħallimna li dan il-proċess ta’ ratifikazzjoni jista’ jieħu sentejn jew anki aktar mid-data ta’ l-iffirmar tal-ftehim. Meta ffirmaw ir-reviżjoni tal-ftehim ta’ partenarjat bejn l-AKP u l-KE fil-25 ta’ Ġunju 2005, l- ACP u l-KE għalhekk għamlu dikjarazzjoni konġunta li “kull waħda mill-partijiet se tagħmel mill-aħjar biex timplimenta l-proċedura biex tirratifika l-Ftehim revedut ta’ Cotonou fi żmien 18-il xahar mill-iffirmar tal-Ftehim revedut, b’konsiderazzjoni xierqa għar-responsabbiltajiet u proċeduri nazzjonali u Komunitarji. Peress li d-9 EDF hu mistenni li jkun allokat kollu sa l-aħħar ta’ l-2007, hu tassew importanti li l-10 EDF ikun jista’ jibda b’mod effikaċji fl-ewwel jum ta’ l-2008, għalhekk il-proċess ta’ ratifikazzjoni għandu jibda malajr kemm jista’ jkun, jiġifieri immedjatament wara li l-Kunsill tal-Ministri ta’ l-AKP u l-KE jadotta l-qafas finanzjarju multi-annwali relatat għall-perjodu 2008-2013, li hu ppjanat għall-bidu ta' Ġunju ta’ l-2006. Taħt id-9 EDF , il-ftehim intern ikopri mhux biss il-finanzjament ta' l-għajnuna Komunitarja taħt il-protokoll finanzjarju iżda wkoll l-amministrazzjoni u l-implimentazzjoni tagħha, inkluż il-proċeduri li n-nazzjonijiet jirrikonoxxu l-liġijiet u d-drawwiet ta' xulxin. Il-ftehim intern jagħti lok biex dawk l-artikoli li m'għandhomx impatt fuq il-finanzjament u fuq il-fattur kontributorju jkunu jistgħu jiġu emendati mill-Kunsill li jaġixxi b’mod unanimu. Bi qbil ma’ l-impenn tal-Komunità għall-armonizzazzjoni, l-implimentazzjoni ta’ l-10 EDF għandha tħares l-arranġamenti li jridu jiġu miftehma wara d-diskussjonijiet dwar l-“Istrument tal-kooperazzjoni għall-iżvilupp u l-kooperazzjoni ekonomika” għall-perspettiva finanzjarja 2007-2013. Peress li dawn id-diskussjonijiet jistgħu jtulu xi ftit, il-ftehim intern propost ta' l-10 EDF ikopri biss dawk l-aspetti li jeħtieġu jiġu ratifikati. Dawn jinkludu bażiment l-aspetti finanzjarji u l-konferma li kumitat ta’ tmexxija adattat jiġi mwaqqaf – il-kompiti ta’ l-ipprogrammar speċifiku u tat-teħid ta' deċiżjonijiet se jingħataw f'Regolament tal-Kunsill separat. Dan se jgħin biex jiġi adottat malajr ftehim intern imċekken. Ir-regolament finanzjarju għall-10 EDF se jkun ippreparat aktar tard, wara li jkun intemm l-eżerċizzju ta’ simplifikazzjoni għar-regolamenti ġenerali tal-baġit, għal darb'oħra sabiex il-proċedura ssir aktar effiċjenti kemm jista' jkun. L-10 ftehim intern ta' l- EDF jikkonferma l-prinċipju tal-klawsola sunset , li tfisser li fondi minn EDFs imgħoddija ma jistgħux jiġu allokati wara li l-10 EDF jidħol fis-seħħ lanqas ma jistgħu allokazzjonijiet imneħħija magħmula wara din id-data mill- EDF s ta’ qabel jergġħu jiġu kommessi. Dan huwa kompatibbli mat-tiswir ta’ l-estimi li jista’ jkun hemm aktar ‘il quddiem. Il-ftehim intern ġdid iwitti t-triq ukoll għal żidiet sussegwenti fil-kontribuzzjonijiet ta’ l-Istati Membri fid-dawl ta’ l-impenji riċenti tagħhom biex iżidu b’mod sinifikanti l-assistenza uffiċjali tagħhom għall-iżvilupp fuq il-perjodu kopert bil-qafas finanzjarju multi-annwali 2008-2013 u biex jgħaddu talanqas 50% ta’ dawk iż-żidiet lill-Afrika, u jdaħħal biżżejjed flessibilità biex jagħti lok għal aktar akkomodazzjoni wara r-reviżjoni tal-baġit ta’ l-2008-2009. Peress li l-Kunsill Ewropew tas-16 ta’ Diċembru 2005 iddeċieda li juża’ l- EDF inter-governattiv eżistenti, iridu wkoll jiġu provduti fondi oħra taħt l-10 EDF għall- Pajjiżi u Territorji Barranin (l- OCTs ) fuq l-ammont maħsub għall-kooperazzjoni ġeografika ma' l-AKP . Il-proposta inizjali tal-Kummissjoni [COM(2004)838] tissuġġerixxi li l-ammont maħsub għall- OCT għandu jkun proporzjonali mas-sehem ta’ l- OCTs fid-9 EDF. L- OCTs li jirrappreżentaw 1,30% tal-krediti operazzjonali għall-AKP taħt id-9 EDF , l-ammont meħtieġ għall-finanzjament ta’ l-għajnuna Komunitarja għall- OCTs għall-perjodu 2008-2013 hu daqs €294 miljun. Bi qbil mal-konklużjonijiet tal-Kunsill tas-16 ta’ Diċembru 2005, hu antiċipat li l-Bulgarija u r-Rumanija jkunu ssieħbu ma’ l-UE sa l-1 ta’ Jannar 2008 u jikkontribwixxu għall-10 EDF. Jekk ikun meħtieġ, issir dispożizzjoni għall-Bulgarija u r-Rumanija fid-deċiżjoni futura dwar l-applikazzjoni proviżorja tal-ftehim intern. Proposta għal FTEHIM INTERN bejn ir-Rappreżentanti tal-Gvernijiet ta’ l-Istati Membri, li jiltaqgħu fi ħdan il-Kunsill, dwar il-finanzjament ta’ l-għajnuna Komunitarja permezz tal-qafas finanzjarju multi-annwali għall-perjodu 2008-2013 skond il-Ftehim ta’ Partenarjat bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f’Cotonou (Benin) fit-23 ta’ Ġunju 2000 u revedut fil-Lussemburgu (d-Dukat il-Kbir ta’ Lussemburgu fil-25 ta’ Ġunju 2005 u dwar l-allokazzjoni ta’ assistenza finanzjarja għall-Pajjiżi u t-Territorji Barranin li japplika għalihom il-Parti Erbgħa tat-Trattat tal-KE IR-RAPPREŻENTANTI TAL-GVERNIJIET TA’ L-ISTATI MEMBRI TAL-KOMUNITA` EWROPEA, LI JILTAQGĦU FI ĦDAN IL-KUNSILL, Wara li qisu t-Trattat li jistabbilixxi l-Komunità Ewropea, Billi: (1) Il-Ftehim ta’ Partenarjat bejn l-Istati Afrikani, tal-Karibew u tal-Paċifiku (minn issa ‘l quddiem magħrufa bħala l-‘AKP’) u l-Komunità Ewropea u l-Istati Membri tagħha ffirmat f’Cotonou, Benin, fit-23 ta’ Ġunju 2000 u revedut fil-Lussemburgu, id-Dukat ta' Lussemburgu, fil-25 ta' Ġunju 2005 (minn issa 'l quddiem magħruf bħala l-Ftehim bejn l-AKP u l-KE’), jistqarr fl-Anness Ia tiegħu, it-tielet paragrafu, li “kull emenda meħtieġa għall-qafas funzjonali multiannwali jew partijiet relattivi tal-Ftehim għandha tittieħed deċiżjoni dwarhom mill-Kunsill tal-Ministri permezz ta’ deroga mill-Artikolu 95 ta’ dan il-Ftehim”[1]. (2) Il-Kunsill tal-Ministri ta’ l-AKP u l-KE, li se jiltaqa’ f’Port Moresby (Papua New Guinea) fl-1 u fit-2 ta’ Ġunju 2006, adotta l-Anness Ib għall-Ftehim ta’ l-AKP u l-KE u qabel fih biex jiffissa l-ammont kollu ta’ l-għajnuna Komunitarja għall-Istati ta’ l-AKP taħt il-qafas finanzjarju multi-annwali għall-perjodu 2008-2013, fi ħdan il-qafas tal-Ftehim bejn l-AKP u l-KE, għal EUR 22 682 miljun mill-10 Fond ta’ Żvilupp Ewropew (minn issa ‘l quddiem magħruf bħala l-‘10 EDF’ ) ikkontribwit mill-Istati Membri. (3) Deċiżjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni tal-pajjiżi u t-territorji barranin (minn issa 'l quddiem magħrufa bħala l-' OCT ') mal-Komunità Ewropea (minn issa 'l quddiem imsejħa d-'Deċiżjoni ta' l-Assoċjazzjoni') hi applikabbli sal-31 ta’ Diċembru 2011. Deċiżjoni ġdida abbażi ta’ l-Artikolu 187 tat-Trattat se tkun adottata qabel dik id-data. Qabel il-31 ta’ Diċembru 2007, il-Kunsill, billi jaġixxi b’mod unanimu fuq proposta mill-Kummissjoni, irid jiffissa għal EUR 294 miljun l-ammont mill-10 EDF għall-assistenza finanzjarja lill- OCT fuq il-perjodu bejn l-2008-2013 li tapplika għalih il-parti erbgħa tat-Trattat. (4) Deċiżjoni tal-Kunsill 2005/446/KE tat-30 ta’ Mejju 2005 tiffissa d-data li lil hinn minnha l-fondi tad-9 EDF ġestjonati mill-Kummissjoni, is-sussidji fuq l-interessi ġestjonati mill-Bank għall-Investiment Ewropew (minn issa 'l quddiem magħruf bħala 'l-Bank') u d-dħul li jinġema' mill-interessi fuq dawn l-ammonti ma jistgħux jiġu allokati aktar wara l-31 ta' Diċembru 2007. Din id-data tista' tiġi reveduta jekk hemm bżonn. (5) Sabiex jiġi implimentat il-Ftehim bejn l-AKP u l-KE u d-Deċiżjoni ta’ l-Assoċjazzjoni, irid jitwaqqaf l-10 EDF u tiġi stipulata proċedura għall-allokazzjoni tal-fondi u għall-kontribuzzjonijiet mill-Istati Membri għal dawk il-fondi. (6) Ir-rappreżentanti tal-gvernijiet ta’ l-Istati Membri, li jiltaqgħu fi ħdan il-Kunsill, qablu li jwarrbu ammont addizzjonali ta’ EUR 859 miljun mill-10 EDF għall-infiq ta’ sostenn li teħel il-Kummissjoni biex tipprogramma u timplimenta l- EDF. (7) Ir-regoli dwar l-amministrazzjoni tal-kooperazzjoni finanzjarja għandhom jiġu determinati. (8) Fit-12 ta’ Settembru 2000, il-Kunsill adotta Ftehim Intern bejn ir-Rappreżentanti tal-Gvernijiet ta’ l-Istati Membri, li jiltaqgħu fi ħdan il-Kunsill, dwar il-finanzjament u l-amministrazzjoni ta’ l-Għajnuna Komunitarja taħt il-Protokoll Finanzjarju għall-Ftehim bejn l-AKP u l-KE u l-allokazzjoni ta’ assistenza finanzjarja għall-Pajjiżi u t-Territorji Barranin li għalihom tapplika l-Parti Erbgħa tat-Trattat tal-KE[2]. (9) Għandu jitwaqqaf Kumitat ta’ Rappreżentanti tal-Gvernijiet ta’ l-Istati Membri fil-Kummissjoni (minn issa ‘l quddiem magħruf bħala l-‘Kumitat EDF ’) u Kumitat simili għandu jitwaqqaf fil-Bank. Ix-xogħol tal-Kummissjoni u tal-Bank biex japplikaw il-Ftehim bejn l-AKP u l-KE u d-dispożizzjonijiet korrispondenti tad-Deċiżjoni ta’ l-Assoċjazzjoni għandhom jiġu armonizzati, Wara li kkonsultaw lill-Kummissjoni u lill-Bank, QABLU KIF ĠEJ: KAPITOLU 1 RIŻORSI FINANZJARJI Artikolu 1 Riżorsi għall-10 EDF 1. L-Istati Membri hawnhekk waqqfu l-Għaxar Fond ta’ Żvilupp Ewropew, minn issa ‘l quddiem magħruf bħala "l-10 EDF ". 2. L-10 EDF għandu jkun magħmul minn: (a) Ammont sa EUR 23 835 miljun ikkontribwit mill-Istati Membri kif ġej: Stat Membru | Kontribuzzjoni f’miljun EUR | Il-Belġju | 841,3755 | Il-Bulgarija | 33,369 | Ir-Repubblika Ċeka | 121,5585 | Id-Danimarka | 476,700 | Il-Ġermanja | 4 886,175 | L-Estonja | 11,9175 | Il-Greċja | 350,3745 | Spanja | 1 871,0475 | Franza | 4 659,7425 | L-Irlanda | 216,8985 | L-Italja | 3 065,181 | Ċipru | 21,4515 | Il-Latvija | 16,6845 | Il-Litwanja | 28,602 | Il-Lussemburgu | 64,3545 | L-Ungerija | 131,0925 | Malta | 7,1505 | L-Olanda | 1 155,9975 | L-Awstrija | 574,4235 | Il-Polonja | 309,855 | Il-Portugall | 274,1025 | Ir-Rumanija | 88,1895 | Is-Slovenja | 42,903 | Is-Slovakkja | 50,0535 | Il-Finlandja | 350,3745 | L-Iżvezja | 653,079 | Ir-Renju Unit | 3 532,347 | 23 835,000 | L-ammont ta’ EUR 23 835 miljun għandu jkun disponibbli minn meta jidħol fis-seħħ il-qafas multiannwali finanzjarju, li minnu (i) EUR 22 682 miljun għandhom ikunu allokati lill-Grupp ta’ Stati ta’ l-AKP; (ii) EUR 294 miljun għandhom ikunu allokati lill- OCT ; (ii) EUR 859 miljun għandhom ikunu allokati lill-Kummissjoni għall-infiq ta’ sostenn kif imsemmi fl-Artikolu 6, marbut ma’ l-ipprogrammar u l-implimentazzjoni ta’ l- EDF mill-Kummissjoni. (b) Il-fondi msemmija fl-Anness I tal-Ftehim bejn l-AKP u l-KE u l-Anness II A tad-Deċiżjoni ta’ l-Assoċjazzjoni u allokati taħt id-9 EDF biex jiffinanzjaw ir-riżorsi tal-Faċilità ta’ Investiment, li mhumiex affettwati mid-Deċiżjoni tal-Kunsill 2005/446/KE tat-30 ta’ Mejju 2005 jiffissaw data li lil hinn minnha l-fondi tad-9 EDF ma jistgħux jiġu allokati aktar, u li għandhom jiġu mħaddma skond l-arranġamenti ta’ implimentazzjoni għall-10 EDF mid-data tad-dħul fis-seħħ tal-qafas finanzjarju multi-annwali għall-perjodu 2008-2013 taħt il-Ftehim bejn l-AKP u l-KE u d-data tad-dħul fis-seħħ tad-deċiżjonijiet tal-Kunsill rigward l-assistenza finanzjarja lill- OCT għall-perjodu 2008-2013. 3. Wara l-31 ta’ Diċembru 2007, jew wara d-data tad-dħul fis-seħħ tal-qafas finanzjarju multi-annwali għall-perjodu 2008-2013 jekk id-data tiġi aktar tard, il-bilanċi favur l-AKP mid-9 EDF jew minn EDFs imgħoddija u l-fondi mhux allokati minn proġetti taħt dawn l- EDFs m’għandhomx ikunu allokati aktar, ħlief għall-bilanċi li jirriżultaw minn sistema li tiggarantixxi l-istabbilizzazzjoni tad-dħul mill-esportazzjoni ta’ prodotti agrikoli ewlenin ( STABEX ) taħt l- EDFs qabel id-9 EDF u ta’ dawk il-fondi msemmija fil-paragrafu 2(b). 4. L-ammont totali ta’ riżorsi mill-10 EDF għandu jkopri l-perjodu mill-1 ta’ Jannar 2008 sal-31 ta’ Diċembru 2013. Il-fondi ta’ l-10 EDF m’għandhomx jiġu allokati aktar wara l-31 ta’ Diċembru 2013 sakemm il-Kunsill ma jiddeċidix mod ieħor permezz ta’ unanimità, fuq proposta mill-Kummissjoni. 5. Id-dħul mill-interessi ġġenerati minn operazzjonijiet iffinanzjati taħt l-allokazzjonijiet magħmula taħt EDFs imgħoddija u l-fondi msemmija fil-paragrafu 2 ta’ dan l-Artikolu li huma mogħtija f'idejn il-pagaturi fl-Ewropa msemmija fl-Artikolu 37(1) ta' l-Anness IV tal-Ftehim bejn l-AKP u l-KE għandhom jintefgħu f’kont bankarju wieħed jew aktar miftuħa f’isem il-Kummissjoni u għandhom jintużaw skond il-kundizzjonijiet ta’ l-Artikolu 6. 6. Jekk Stat ġdid jissieħeb mal-Komunità, l-allokazzjoni tal-kontribuzzjonijiet imsemmija fil-paragrafu 2 għandhom jiġu emendati b’deċiżjoni tal-Kunsill li jaġixxi b’mod unanimu, abbażi ta’ proposta mill-Kummissjoni. 7. Ir-riżorsi finanzjarji għandhom jiġu aġġustati permezz ta’ deċiżjoni tal-Kunsill li jaġixxi b’mod unanimu, skond l-Artikolu 62(2) tal-Ftehim bejn l-AKP u l-KE . 8. Fid-dawl ta’ l-impenn ta’ l-Istati Membri biex iżidu b’mod sinifikanti l-għajnuna uffiċjali għall-iżvilupp matul il-perjodu kopert bil-qafas finanzjarju multi-annwali 2008-2013, kull Stat Membru għandu jqiegħed għad-dispożizzjoni tal-Kummissjoni fondi addizzjonali barra minn dawk provduti taħt il-paragrafu 2 biex jikkontribwixxu għall-fondi miżmuma b’fiduċja għall-użu ta’ ħaddieħor jew għall-finanzjar u l-ko-finanzjar ta’ proġetti u programmi fl-AKP ġestjonati mill-Kummissjoni jew mill-Bank taħt il-Ftehim bejn l-AKP u l-KE . L-arranġamenti li jimplimentaw li jkopru dawk il-fondi, inkluż li tkun koperta n-nefqa addizzjonali ta’ sostenn imsemmija fl-Artikolu 6 u li teħilha l-Kummissjoni jew il-Bank, għandhom jiġu stipulati fir-regolamenti msemmija fl-Artikolu 9. Fejn l-Istati Membri jqegħdu għad-dispożizzjoni dawk il-fondi addizzjonali wara li jiddeċiedu b’mod unanimu, bi qbil mal-fattur kontributorju fil-paragrafu 2, għandhom jiġu ġestjonati skond il-proċeduri ta’ ġestjoni msemmija fl-Artikolu 8. 9. Qabel ma jiskadi l-10 EDF , l-Istati Membri għandhom, skond il-paragrafu 7 ta’ l-Anness 1b tal-Ftehim bejn l-AKP u l-KE, jevalwaw il-livell ta’ kemm fil-fatt ġew kommessi u kemm ħarġu fondi u r-riżultati u l-impatt ta' l-għajnuna mogħtija abbażi tar-reviżjoni tal-ħidma magħmula mill-Kunsill abbażi ta' proposta mħejjija mill-Kummissjoni fl-2010. Il-bżonn ta’ riżorsi ġodda biex jappoġġjaw il-kooperazzjoni finanzjarja wara l-2013 għandu jiġi stabbilit fid-dawl ta' din l-evalwazzjoni, fost affarijiet oħra. 10. L-Istati Membri jistgħu jiddeċiedu b’mod unanimu qabel l-aħħar ta’ l-2013 biex idaħħlu fil-baġit parti minn jew il-bilanċi kollha li mhux allokati li jkun fadal mill-10 EDF. Skond il-paragrafu 3 ta’ l-Anness 1a tal-Ftehim li jolqot il-qafas finanzjarju multi-annwali, il-modifikazzjonijiet kollha meħtieġa għall-qafas finanzjarju multi-annwali u l-elementi relatati tal-Ftehim bejn l-AKP u l-KE għandha tittieħed deċiżjoni dwarhom mill-Kunsill tal-Ministri ta' l-AKP u l-KE . Artikolu 2 Riżorsi allokati għall-AKP 1. L-ammont ta’ EUR 22 682 miljun imsemmi fl-Artikolu 1(2)(a)(i) għandu jiġi allokat bejn l-istrumenti ta’ kooperazzjoni kif ġej: (a) EUR 18 940 miljun għall-għajnuna biex jiġi appoġġjat l-iżvilupp fit-tul, li jrid jiġi pprogrammat fuq livell nazzjonali u reġjonali. Dan il-vot għandu jintuża’ biex (i) jiffinanzja programmi nazzjonali indikattivi skond l-Artikoli 1 sa 5 ta’ l-Anness IV tal-Ftehim bejn l-AKP u l-KE . (ii) jiffinanzja programmi reġjonali indikattivi li jappoġġjaw il-kooperazzjoni u l-integrazzjoni reġjonali u interreġjonali skond l-Artikoli 6 sa 11, 13(1) u 14 ta’ l-Anness IV tal-Ftehim bejn l-AKP u l-KE . (b) EUR 2 242 miljun għall-għajnuna bħala appoġġ għall-kooperazzjoni intra-AKP u interreġjonali skond l-Artikoli 12, 13(2), u 14 ta’ l-Anness IV tal-Ftehim bejn l-AKP u l-KE . Dan il-vot għandu jinkludi għajnuna għal parti mill-infiq għall-operat tas-Segretarjat ta' l-AKP imsemmi fil-Protokoll 1 marbut mal-Ftehim bejn l-AKP u l-KE, ta' l-Assemblea Parlamentari Konġunta mwaqqfa permezz ta' l-Artikolu 17 tal-Ftehim bejn l-AKP u l-KE, u taċ-Ċentru għall-Iżvilupp ta’ l-Intrapriżi (s- CDE ) u ċ-Ċentru Tekniku għall-Agrikoltura u l-Kooperazzjoni Rurali (s- CTA ) skond id-dispożizzjonijiet ta’ l-Anness III għall-Ftehim bejn l-AKP u l-KE; (c) Parti minn dawn ir-riżorsi ta’ (a) u (b) jistgħu jintużaw biex iwieġbu għall-qtajja’ esterni u għall-bżonnijiet mhux previsti, inkluż, kif imiss, għas-solliev umanitarju komplementari fiż-żmien immedjat u għajnuna f’każ ta’ emerġenza fuq livell nazzjonali jew reġjonali skond l-Artikoli 72 u 73 tal-Ftehim bejn l-AKP u l-KE, f’każijiet fejn dak l-appoġġ ma jistax jiġi ffinanzjat mill-baġit ta’ l-UE, għal appoġġ f’każijiet ta’ ċaqliq immedjat fid-dħul mill-esportazzjonijiet skond l-Artikolu 68 tal-Ftehim bejn l-AKP u l-KE, jew azzjonijiet biex tisseddaq il-paċi, ma jinħoloqx kunflitt u jiġi riżolt il-kunflitt skond l-Artikolu 11 tal-Ftehim bejn l-AKP u l-KE . (d) EUR 1 500 miljun f’forma ta’ allokazzjoni lill-Bank biex jiffinanzja l-Faċilità ta’ Investiment skond ir-rabtiet u l-kundizzjonijiet stipulati fl-Anness II (“Rabtiet u kundizzjonijiet dwar il-finanzjament”) għall-Ftehim bejn l-AKP u l-KE, magħmula minn kontribuzzjoni addizzjonali għar-riżorsi tal-Faċilità ta’ Investiment, ġestjonata bħala fond li jdur, u għotjiet għall-finanzjament tas-sussidji fuq ir-rata ta’ interessi msemmija fl-Artikoli 2 u 4 ta' l-Anness II tal-Ftehim bejn l-AKP u l-KE fuq il-perjodu ta' l-10 EDF. 2. Kull għoti ta’ fondi addizzjonali msemmi fl-Artikolu 1(8), la darba jsir disponibbli, għandu jiġi ġestjonat jew mill-Kummissjoni jew mill-Bank. L-ammont addizzjonali msemmi fl-Artikolu 1(8), l-aħħar sentenza, għandu jkun allokat kif jixraq lill-voti msemmija fil-paragrafi 1(a) u 1(b) abbażi ta’ deċiżjoni mill-Kunsill tal-Ministri ta’ l-AKP u l-KE skond il-paragrafu 3 ta’ l-anness Ia tal-Ftehim bejn l-AKP u l-KE . Artikolu 3 Riżorsi allokat għall- OCT 1. L-ammont ta’ EUR 294 miljun imsemmi fl-Artikolu 1(2)(a)(ii) għandu jkun allokat skond id-Deċiżjoni tal-Kunsill meħuda qabel il-31 ta' Diċembru 2007 li temenda d-Deċiżjoni ta' l-Assoċjazzjoni skond l-Artikolu 187 tat-Trattat. 2. Fejn OCT isir indipendenti u jissieħeb fil-Ftehim AKP u l-KE, l-ammont indikat fil-paragrafu 1 għandu jitnaqqas u dawk indikati fl-Artikolu 2(a) b'mod korrispondenti jiżdiedu permezz ta’ deċiżjoni tal-Kunsill li jaġixxi b'mod unanimu fuq proposta mill-Kummissjoni. Artikolu 4 Self mir-riżorsi stess tal-Bank 1. Ma’ l-ammont allokat lill-faċilità ta’ investiment taħt id-9 EDF imsemmi fl-Artikolu 1(2)(b) u l-ammont imsemmi fl-Artikolu 2(1)(d) għandu jiġi miżjud ammont indikattiv sa EUR 1 700 miljun f’forma ta’ self mogħti lill-Bank mir-riżorsi tiegħu stess. Dawn ir-riżorsi għandhom jiġu allokati għall-finijiet mogħtija fl-Anness II tal-Ftehim bejn l-AKP u l-KE, skond il-kundizzjonijiet speċifikati fl-istatuti tiegħu u d-dispożizzjonijiet relevanti tar-rabtiet u l-kundizzjonijiet għall-finanzjament ta' l-investiment kif stipulati fl-Anness II imsemmi qabel u d-Deċiżjoni ta' l-Assoċjazzjoni. 2. L-Istati Membri għandhom jintrabtu li jaġixxu bħala garanturi għall-Bank, billi jneħħu kull dritt li joġġezzjonaw u bi proporzjon mal-kontribuzzjonijiet għall-kapital tiegħu, fir-rigward ta’ l-allokazzjonijiet finanzjarji kollha li jkun hemm għal min jissellef taħt kuntratti konklużi mill-Bank għal self mir-riżorsi tiegħu stess skond l-Artikolu 1 ta’ l-Anness II tal-Ftehim bejn l-AKP u l-KE u d-dispożizzjonijiet korrispondenti tad-Deċiżjoni ta’ l-Assoċjazzjoni. 3. Il-garanzija msemmija fil-paragrafu 2 għandha tiġi ristretta għal 75% ta’ l-ammont totali ta' krediti miftuħa mill-Bank permezz tal-kuntratti kollha ta' self, iżda għandha tkopri r-riskji kollha. 4. Il-biċċiet ta’ xogħol taħt il-paragrafu 2 għandhom ikunu soġġetti għall-kuntratti ta' garanzija bejn kull Stat Membru u l-Bank. Artikolu 5 Operazzjonijiet ġestjonati mill-Bank 1. Pagamenti magħmula lill-Bank fir-rigward ta’ self speċjali mogħti lill-Istati ta’ l-AKP, l- OCT u d-dipartimenti Franċiżi barranin, flimkien mal-qligħ u d-dħul minn operazzjonijiet ta' riskju kapitali, taħt l- EDFs ta' qabel id-9 EDF għandhom jiġu kreditati lill-Istati Membri proporzjonalment mal-kontribuzzjonijiet tagħhom għall- EDF li magħhom huma marbuta l-ammonti, sakemm il-Kunsill ma jiddeċidix b'mod unanimu, fuq proposta mill-Kummissjoni, biex iqegħidhom f’riżerva jew jallokahom għal skopijiet oħra. 2. Kull kummissjoni dovuta lill-Bank biex jiġġestjona s-self u l-operazzjonijiet imsemmija fil-paragrafu 1 għandha titnaqqas minn qabel mill-ammonti li jridu jiġu kreditati lill-Istati Membri. 3. Il-qligħ u d-dħul li jdaħħal il-Bank mill-operazzjonijiet permezz tal-Faċilità ta’ Investiment taħt id-9 u l-10 EDF għandhom jintużaw għal aktar operazzjonijiet taħt il-Faċilità, skond l-Artikolu 3 ta' l-Anness II tal-Ftehim u wara li jitnaqqsu l-ispejjeż żejda u l-obbligazzjonijiet li joħorġu b’konnessjoni mal-Faċilità. 4. Il-Bank għandu jiġi mħallas b’garanzija sħiħa kontra t-telf jew ħsara għall-ġestjoni ta' l-operazzjonijiet tal-Faċilità ta' Investiment imsemmija fil-paragrafu 3 skond l-Artikolu 3(1a) ta’ l-Anness II tal-Ftehim bejn l-AKP u l-KE . Artikolu 6 Riżorsi riservati għan-nefqa ta' sostenn marbuta ma' l- EDF 1. Ir-riżorsi għall-miżuri ta’ appoġġ kif imsemmija fl-Artikolu 1(2)(b)(iii) u fl-Artikolu 1(5) għandhom ikopru l-ispejjeż marbuta ma’ l-ipprogrammar u l-implimentazzjoni ta’ l- EDF li mhumiex neċessarjament koperti bid-dokumenti ta’ strateġija ta’ appoġġ u l-programmi indikattivi multi-annwali msemmija fir-Regolament tal-Kunsill imsemmi fl-Artikolu 9(1). 2. Stmati bħala 4% tar-riżorsi ġestjonati mill-Kummissjoni taħt il-Ftehim bejn l-AKP u l-KE u d-Deċiżjoni ta' l-Assoċjazzjoni, dawn ir-riżorsi għall-miżuri ta' appoġġ jistgħu jkopru nfiq marbut ma’ l-attivatijiet ta’ preparazzjoni, attivitajiet li jsegwu, attivitajiet ta’ monitoraġġ, ta’ accounting , ta’ awditjar u ta’ evalwazzjoni meħtieġa direttament għall-programmar u l-implimentazzjoni tar-riżorsi ta’ l- EDF ġestjonati mill-Kummissjoni u l-infiq marbut mat-twettiq ta’ dawn l-għanijiet, eż. attivitajiet ta’ riċerka dwar l-iżvilupp tal-politika, studji, laqgħat, informazzjoni, ħolqien ta’ kuxjenza, attivitajiet ta’ taħriġ u pubblikazzjoni, infiq marbut man-netwerks tal-kompjuter għall-qsim ta’ informazzjoni, u kull infiq ieħor amministrattiv jew għall-għajnuna teknika li l-Kummissjoni tista’ teħel għall-ġestjoni ta’ l- EDF. Għandhom ikopru wkoll l-infiq kemm fil-kwartieri tal-Kummissjoni kif ukoll fid-Delegazzjonijiet dwar l-appoġġ amministrattiv meħtieġ biex jiġu ġestjonati l-operazzjonijiet iffinanzjati permezz tal-Ftehim bejn l-AKP u l-KE u d-Deċiżjoni ta’ l-Assoċjazzjoni. KAPITOLU II IMPLIMENTAZZJONI U DISPOŻIZZJONIJIET FINALI Artikolu 7 Kontribuzzjonijiet għall-10 EDF 1. Kull sena, il-Kummissjoni, wara li tqis il-previżjonijiet tal-Bank li jikkonċernaw il-ġestjoni u t-tħaddim tal-Faċilità ta’ Investiment, għandha tistabbilixxi u tikkomunika lill-Kunsill sal-15 t’Ottubru stqarrija dwar l-allokazzjonijiet, il-pagamenti u s-sejħiet għal kontribuzzjonijiet li jridu jsiru fis-sena preżenti tal-baġit u fis-sena tal-baġit li jmiss. Dawn l-ammonti għandhom jiġu bbażati fuq il-kapaċità biex il-livell ta’ riżorsi propost jiġi mwassal b’mod effikaċji. Il-Kunsill għandu jiddeċiedi dwar l-ammont annwali ta’ sejħiet għall-kontribuzzjonijiet għas-sena li jmiss, billi jispeċifika l-parti għall-Kummissjoni u għall-Bank, skond maġġoranza kwalifikata kif stipulat fl-Artikolu 8. 2. Il-Kummissjoni u l-Kunsill għandhom jassiguraw li l-kontribuzzjonijiet jikkorrispondi mal-pagamenti mistennija. Jekk il-kontribuzzjonijiet deċiżi skond il-paragrafu 1 jiddevjaw mill-bżonnijiet proprja ta’ l- EDF waqt is-sena finanzjarja konċernata, il-Kummissjoni għandhom tressaq proposti biex jiġu emendati l-ammonti ta’ kontribuzzjoni lill-Kunsill, li għandu jieħu deċiżjoni minn maġġoranza kwalifikata kif stipulat fl-Artikolu 8. 3. Fir-rigward tal-pagament ta’ fondi allokati taħt l- EDFs imgħoddija, il-kontribuzzjonijiet ta' kull Stat Membru għandhom jiġu kkalkulati b'mod proporzjonali mal-kontribuzzjoni ta' kull Stat Membru għad-9 EDF. 4. Ir-regoli dettaljati għall-ħlas ta’ kontribuzzjonijiet mill-Istati Membri għandhom jiġu determinati mir-Regolament Finanzjarju msemmi fl-Artikolu 9(2). Artikolu 8 Il-Kumitat tal-Fond ta’ Żvilupp Ewropew 1. Kumitat (minn issa ‘l quddiem magħruf bħala ‘l-Kumitat ta’ l- EDF ’) magħmul minn rappreżentanti tal-gvernijiet ta’ l-Istati Membri għandu jitwaqqaf fil-Kummissjoni għal dawk ir-riżorsi ta’ l-10 EDF li tamministra l-Kummissjoni. Il-Kumitat ta’ l- EDF għandu jkun ippresedut minn rappreżentant tal-Kummissjoni u s-segretarjat tiegħu għandu jkun provdut mill-Kummissjoni. Rappreżentant tal-Bank għandu jieħu sehem fix-xogħol tiegħu. 2. Fi ħdan il-Kumitat ta’ l- EDF , il-voti ta’ l-Istati Membri għandhom jingħataw saħħa tal-voti kif ġej: Stat Membru | Voti | Il-Belġju | [35] | Il-Bulgarija | [1] | Ir-Repubblika Ċeka | [5] | Id-Danimarka | [20] | Il-Ġermanja | [205] | L-Estonja | [1] | Il-Greċja | [15] | Spanja | [79] | Franza | [196] | L-Irlanda | [9] | L-Italja | [129] | Ċipru | [1] | Il-Latvija | [1] | Il-Litwanja | [1] | Il-Lussemburgu | [3] | L-Ungerija | [6] | Malta | [1] | L-Olanda | [49] | L-Awstrija | [24] | Il-Polonja | [13] | Il-Portugall | [12] | Ir-Rumanija | [4] | Is-Slovenja | [2] | Is-Slovakkja | [2] | Il-Finlandja | [15] | L-Iżvezja | [27] | Ir-Renju Unit | [148] | Total | [1001] | 3. Il-Kumitat ta’ l- EDF għandu jaġixxi skond maġġoranza kwalifikata ta’ [601] voti, li juru vot favur minn talanqas [13] Stati Membri. 4. Is-saħħa tal-voti stipulati fil-paragrafu 2 u l-maġġoranza kwalifikata msemmija fil-paragrafu 3 għandhom jiġu emendati permezz ta’ deċiżjoni tal-Kunsill, li jaġixxi b’mod unanimu, fil-każ imsemmi fl-Artikolu 1(6). 5. Il-Kumitat ta’ l- EDF għandu jadotta r-regoli tiegħu ta’ proċedura. Artikolu 9 Dispożizzjonijiet li jimplimentaw Id-dispożizzjonijiet biex jiġi implimentat dan il-Ftehim għandhom ikunu soġġetti għal (1) Regolament dwar il-proċeduri ta’ l-ipprogrammar u tat-teħid ta’ deċiżjonijiet, li għandhom jiġu adottati qabel ma jidħol fis-seħħ il-Ftehim bejn l-AKP u l-KE mill-Kunsill, li jaġixxi skond maġġoranza kwalifikata kif stipulat fl-Artikolu 8, abbażi ta' proposta mill-Kummissjoni u wara li l-Bank ikun ta l-opinjoni tiegħu dwar dawk id-dispożizzjonijiet li jikkonċernawh; (2) Regolament Finanzjarju, li għandu jiġi adottat qabel id-dħul fis-seħħ tal-Ftehim bejn l-AKP u l-KE mill-Kunsill, li jaġixxi skond maġġoranza kwalifikata kif stipulat fl-Artikolu 8, abbażi ta’ proposta mill-Kummissjoni u wara li l-Bank ikun ta l-opinjoni tiegħu dwar dawk id-dispożizzjonijiet li jikkonċernawh u l-Qorti ta’ l-Awdituri mwaqqfa taħt l-Artikolu 247 tat-Trattat li jistabbilixxi l-Komunità Ewropea (hawn wara magħrufa bħala "l-Qorti ta’ l-Awdituri"). Artikolu 10 Implimentazzjoni finanzjarja, accounting finanzjarju, awditjar finanzjarju u ħlas ta’ dejn finanzjarju 1. Il-Kummissjoni għandha tieħu f’idejha l-implimentazzjoni finanzjarja tal-voti li tiġġestjona skond l-Artikolu 2(1)(a) u (b), l-Artikolu 2(2) u l-Artikolu 6 u għandha tieħu f’idejha t-twettiq finanzjarju ta’ proġetti u programmi skond ir-Regolament Finanzjarju msemmi fl-Artikolu 9(2). Biex tiġbor l-ammonti li ma tħallsux fil-ħin, id-deċiżjonijiet tal-Kummissjoni għandhom ikunu jistgħu jiġu infurzati kif stipulat fl-Artikolu 256 tat-Trattat li jistabbilixxi l-Komunità Ewropea. 2. Il-Bank għandu jiġġestjona l-Faċilità ta’ Investiment u jmexxi l-operazzjonijiet taħtha għan-nom tal-Komunità, skond ir-regoli mogħtija fir-Regolament Finanzjarju msemmi fl-Artikolu 9(2). B'dan il-mod, il-Bank għandu jaġixxi għan-nom u għar-riskju tal-Komunità. Id-drittijiet kollha li joħorġu minn dawk l-operazzjonijiet, speċjalment drittijiet bħala kreditur jew sid, għandhom jingħataw lill-Istati Membri. 3. Il-Bank għandu jieħu f’idejh l-implimentazzjoni finanzjarja ta’ l-operazzjonijiet imwettqa permezz ta’ self mir-riżorsi tiegħu stess kif imsemmi fl-Artikolu 4, fejn hu applikabbli mħallta mas-sussidji fuq ir-rata ta' interessi meħuda mir-riżorsi ta' l-għoti tal-Fond. 4. Għal kull sena finanzjarja, il-Kummissjoni għandha ssawwar u tapprova l- accounts ta' l- EDF u tibgħathom lill-Parlament Ewropew, lill-Kunsill u lill-Qorti ta' l-Awdituri. 5. Il-Kummissjoni għandhom tqiegħed għad-dispożizzjoni tal-Qorti ta' l-Awdituri l-informazzjoni msemmija fl-Artikolu 9 sabiex din ta' l-aħħar, abbażi ta' provi dokumentati, tkun tista' tagħmel spezzjonijiet dwar l-għajnuna provduta mir-riżorsi ta' l- EDF. 6. Kull sena, il-Bank għandu jibgħat lill-Kummissjoni u lill-Kunsill ir-Rapport Annwali tiegħu dwar l-implimentazzjoni ta’ operazzjonijiet iffinanzjati mir-riżorsi ta’ l- EDF li hu jiġġestjona. 7. Skond il-paragrafu 9, il-Qorti ta’ l-Awdituri għandha teżerċita s-setgħat mogħtija lilha minn Artikolu 248 tat-Trattat li jistabbilixxi l-Komunità Ewropea fir-rigward ta’ l-operazzjonijiet ta’ l- EDF. Il-kundizzjonijiet li taħthom il-Qorti teżerċita s-setgħat tagħha għandhom jiġu stipulati fir-Regolament Finanzjarju msemmi fl-Artikolu 9(2). 8. L-għoti tad-dmir tal-ġestjoni finanzjarja ta’ l- EDF , minbarra l-operazzjonijiet ġestjonati mill-Bank, għandu jingħata lill-Kummissjoni mill-Parlament Ewropew fuq rakkomandazzjoni tal-Kunsill, li għandu jaġixxi skond maġġoranza kwalifikata kif stipulat fl-Artikolu 8. 9. L-operazzjonijiet iffinanzjati mir-riżorsi ta’ l- EDF ġestjonati mill-Bank għandhom ikunu soġġetti għall-proċedura ta' kontroll u għoti ta' dmir stipulata fl-Istatut tal-Bank għall-operazzjonijiet tagħha kollha. Artikolu 11 Klawsola ta’ reviżjoni L-Artikoli li jinsabu fil-Kapitolu II jistgħu jiġu emendati mill-Kunsill, li jaġixxi b’mod unanimu u fuq proposta mill-Kummissjoni. Il-Bank għandu jiġi assoċjat mal-proposta tal-Kummissjoni dwar suġġetti marbuta ma’ l-attivitajiet tagħha u dawk tal-Faċilità ta’ Investiment. Artikolu 12 Ratifikazzjoni, dħul fis-seħħ u kemm idum 1. Kull Stat Membru għandu japprova dan il-Ftehim skond ir-rekwiżiti kostituzzjonali tiegħu stess. Il-Gvern ta’ kull Stat Membru għandu jinnotifika lis-Segretarjat Ġenerali tal-Kunsill ta’ l-Unjoni Ewropea meta l-proċeduri meħtieġa biex jidħol fis-seħħ dan il-ftehim jitlestew. 2. Dan il-Ftehim għandu jidħol fis-seħħ fl-ewwel jum tat-tieni xahar wara n-notifikazzjoni ta’ l-approvazzjoni ta' dan il-Ftehim mill-aħħar Stat Membru. 3. Dan il-Ftehim hu konkluż għall-istess tul ta’ żmien bħall-qafas finanzjarju multi-annwali ta’ l-anness Ib tal-Ftehim bejn l-AKP u l-KE . Iżda, minkejja l-Artikolu 1(4), dan il-Ftehim għandu jibqa’ fis-seħħ sakemm ikun meħtieġ għall-operazzjonijiet kollha ffinanzjati taħt il-Ftehim bejn l-AKP u l-KE u d-Deċiżjoni ta’ l-Assoċjazzjoni u l-qafas finanzjarju multi-annwali msemmi biex ikun jista’ jiġi attwat kollu. Artikolu 13 Lingwi awtentiċi Dan il-Ftehim, imsawwar darba b’mod oriġinali bil-lingwa Bulgara, Ċeka, Daniża, Olandiża, Ingliża, Estona, Finlandiża, Franċiża, Ġermaniża, Griega, Ungeriża, Taljana, Latvijana, Litwana, Maltija, Pollakka, Portugiża, Rumena, Slovakka, Slovena, Spanjola u Żvediża, kull wieħed minn dawn it-test huwa ugwalment awtentika, għandu jitqiegħed fl-arkivji tas-Segretarjat Ġenerali tal-Kunsill ta' l-Unjoni Ewropea, li għandu jgħaddi kopja ċertifikata lil kull wieħed mill-gvernijiet ta' l-Istati firmatarji. Magħmul fi Brussell, Firem [1] ĠU L 287, 28.10.2005. [2] ĠU L 317, 15.12.2000.